**Întrebări**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aprind lumina și alerg

Prin labirintul unui vis,

Tăcerile parcă converg

Și mă atrag într-un abis.

Ridic cortina și cobor

În jocul fluturilor reci,

Răsare luna, iar un nor

Sărută clipe triste, zeci.

Privesc un orizont pustiu

Și gust culori din curcubeu,

Să fie oare prea târziu

Să-mbrac în el sufletul meu?

Aprind lumina și întreb:

E drumul drept? Unde să merg?

Ți-ai șters și pagina de web?

Să mă opresc? Să mai alerg?

Prin labirintul fără sens

Călătoresc, dar n-am bilet,

Drumul spre cer este imens

Când n-am o floare în antet.